
Vprašanja in odgovori potencialnih prijaviteljev na Javni razpis za izbor upravičencev za razdeljevanje pomoči v hrani končnim prejemnikom in izvajanje spremljevalnih ukrepov v letih 2027-2029

Ali se o kazalnikih učinka, ki se nanašajo na vrednost hrane, poroča skupno ali po posameznih razdelilnih mestih?
Odgovor: Kazalniki učinka se poročajo skupno na ravni prijavitelja, izbranega na javnem razpisu, torej za vsa njegova skladišča in razdelilna mesta skupaj. Posamezna skladišča in razdelilna mesta pa morajo voditi natančne evidence, na katerih temeljijo skupni podatki prijavitelja, izbranega na javnem razpisu, in ki omogočajo njihovo preglednost, sledljivost in preverljivost.
V Letnem poročilu (Priloga 4) se za vsak kazalnik učinka navede ena skupna dosežena vrednost, in sicer kumulativno za obdobje izvajanja od 1. 1. 2027 do konca obdobja poročanja. Posebnost kazalnika EMCO11 je pojasnjena v nadaljevanju.
Podlaga: razpisna dokumentacija, poglavje 1 (Tabela 1); Navodila, poglavji 6.2 Spremljanje kazalnikov učinka in 6.3 Letno poročilo ter Priloga 4: Letno poročilo
Ali se finančna zmogljivost pri zvezi društev ali združenju preverja samo za prijavitelja ali tudi za vse povezane subjekte?
Odgovor: Finančna zmogljivost se preverja za organizacijo, ki kot prijavitelj odda vlogo na javni razpis. Dokazilo 3 so zato potrdila poslovnih bank za vse transakcijske račune prijavitelja, ki so razvidni iz Poslovnega registra Slovenije (AJPES).
Če je prijavitelj zveza društev ali združenje, se potrdila o neblokadi TRR njegovih članov ne zahtevajo. Besedilo Dokazila 3 se izrecno nanaša na transakcijske račune prijavitelja.
Podlaga: javni razpis, poglavje 5, točka b) Finančne zmogljivosti in poglavje 10.1, Dokazilo 3
Katero šestmesečno obdobje mora zajemati potrdilo banke o neblokadi transakcijskih računov?
Odgovor:. Ker je rok za vložitev prijave na javni razpis 25. 9. 2026, mora potrdilo vključevati obdobje zadnjih šestih koledarskih mesecev pred septembrom, torej obdobje od 1. 3. 2026 do 31. 8. 2026. Potrdilo vsake poslovne banke mora potrjevati neblokado vseh pri njej odprtih TRR prijavitelja za celotno navedeno obdobje.
Podlaga: javni razpis, poglavje 5, točka b) Finančne zmogljivosti, poglavje 10.1, Dokazilo 3 ter poglavje 10.2
Katere oblike pomoči se upoštevajo pri določitvi števila prejemnikov pomoči prijavitelja v letu 2025?
Odgovor: Upoštevajo se osebe, ki jim je prijavitelj v letu 2025 zagotavljal različne oblike pomoči, ne samo materialne pomoči oziroma pomoči v hrani. Vključijo se lahko tudi osebe, ki so pomoč prejele v okviru obiskov na domu, če je šlo pri tem za dejansko zagotovljeno obliko pomoči in so osebe evidentirane v uradni evidenci prijavitelja.
Upošteva se število oseb, ne število obiskov, storitev ali razdelitev. Ista oseba se zato v skupnem številu upošteva samo enkrat, tudi če je v letu 2025 prejela več oblik pomoči ali je bila obravnavana večkrat.
Podlaga: javni razpis, poglavje 7
Kako bo določen rok zadnje dobave v letu 2029 glede na obveznost razdelitve hrane in izvedbe spremljevalnih ukrepov do 31. 10. 2029?
Odgovor: Konkreten termin zadnje dobave hrane v letu 2029 v javnem razpisu, razpisni dokumentaciji in Navodilih ni vnaprej določen. Nakup hrane se bo izvajal na podlagi letnih javnih naročil, zato bo časovni razpored dobav za leto 2029 določen v okviru priprave javnega naročila za navedeno leto.
Ministrstvo bo dobave za leto 2029 načrtovalo v sodelovanju s prijavitelji, izbranimi na javnem razpisu, pri čemer bo upoštevalo obveznost, da mora biti vsa dodeljena hrana razdeljena in izvedeni vsi spremljevalni ukrepi do 31. 10. 2029. Zadnja dobava v letu 2029 bo zato načrtovana dovolj zgodaj, da bodo imeli prijavitelji, izbrani na javnem razpisu na voljo ustrezen čas za razdelitev prejete hrane in izvedbo spremljevalnih ukrepov. 
Podlaga: javni razpis, poglavji 4 in 8; razpisna dokumentacija, poglavje 2 in vzorec pogodbe, 8. ter 10. člen; Navodila, časovni mejniki in poglavje 2
Kdo mora potrditi referenco prijavitelja? Ali jo lahko potrdi zakoniti zastopnik prijavitelja?
Odgovor: Prijavitelj lahko izkušnje izkaže s sklenjenimi pogodbami, potrdili o izvedbi ali drugimi ustreznimi dokazili. Kadar predloži referenčno potrdilo oziroma potrdilo o izvedbi, ga mora potrditi odgovorna oseba naročnika oziroma organizacije, za katero je prijavitelj izvedel referenčne aktivnosti.
Zakoniti zastopnik prijavitelja lastne reference ne more potrditi sam. Če prijavitelj predloži sklenjeno pogodbo, dodatno referenčno potrdilo ni potrebno, če je že iz pogodbe oziroma drugih priloženih dokazil jasno razvidna izvedba, vsebina in obdobje referenčnih aktivnosti.
Podlaga: javni razpis, poglavje 5, točka a) Upravne zmogljivosti, in poglavje 10.1, Dokazilo 2
Kako se izpolnijo podatki o opremi, osebju in računalniško podprtem sistemu v Obrazcu št. 1: Osnovni podatki o prijavitelju? Ali se kot računalniško podprt sistem upošteva tudi uporaba programa Excel?
Odgovor: Pri podatkih o skladiščih je treba v Obrazcu št. 1 pod točko 2, poleg naziva in naslova skladišča, navesti, katera tehnična oprema je razpoložljiva (na primer viličarji in tovorna vozila), ter navesti število razpoložljivega osebja, tj. število zaposlenih in prostovoljcev. Samo odgovor DA ali NE pri teh dveh podatkih za skladišča ni dovolj. Pri podatku, ali je zagotovljen računalniško podprt sistem spremljanja zalog in skladiščnih evidenc, pa se označi le DA ali NE.
V Obrazcu št. 1 pod točko 3 se pri podatkih o razdelilnih mestih, ki se nanašajo na zagotovljeno opremo, zadostno število osebja ter računalniško podprt sistem spremljanja razdeljevanja pomoči in spremljevalnih ukrepov, označi le DA ali NE.
Za računalniško podprt sistem se šteje spletna aplikacija ali drug informacijski sistem, ki omogoča elektronsko vodenje in spremljanje zahtevanih podatkov. Zgolj vodenje evidenc v Excelovih preglednicah se ne šteje za računalniško podprt sistem. Prijavitelj, ki na posameznem skladišču oziroma razdelilnem mestu uporablja samo Excel, pri tem podatku označi NE.
Podlaga: razpisna dokumentacija, Obrazec št. 1, točki 2 in 3, z opombama 4 in 6, ter poglavje 3, podmerili 4.1 in 4.2
Opozorilo na administrativno napako v poglavju 10.3.3 Strokovno ocenjevanje popolnih vlog – napačen sklic na poglavje javnega razpisa
V poglavju 10.3.3 Strokovno ocenjevanje popolnih vlog je v prvem in drugem odstavku naveden napačen sklic na 6. poglavje javnega razpisa. Pravilen je sklic na 5. poglavje POGOJI ZA KANDIDIRANJE NA JAVNEM RAZPISU.
Strokovna komisija bo preverila izpolnjevanje pogojev za kandidiranje, določenih v 5. poglavju javnega razpisa. Če prijavitelj ne bo izpolnjeval vseh pogojev iz navedenega poglavja, bo njegova vloga zavrnjena in ne bo ocenjena na podlagi meril. Sklic na merila, določena v 9. poglavju javnega razpisa, ostaja nespremenjen.
Podlaga: javni razpis, poglavji 5 in 10.3.3.
Opozorilo na administrativno napako v Obrazcu št. 2 – napačen sklic pri regionalni pokritosti razdeljevanja hrane
V Obrazcu št. 2 (Prijavnica) je pri merilu 1.2 Regionalna pokritost razdeljevanja hrane naveden napačen sklic. Pravilen je sklic na Obrazec št. 1, točko 3. PODATKI O RAZDELILNIH MESTIH, in ne na točko 2. PODATKI O SKLADIŠČIH.
Regionalna pokritost se bo presojala na podlagi razdelilnih mest, ki jih prijavitelj navede v Obrazcu št. 1 pod točko 3, in razvrsti po statističnih regijah. 
Podlaga: razpisna dokumentacija, Obrazec št. 1, točka 3, ter Obrazec št. 2, točka 1.2
Kako se izpolni Izjava o dejanskih lastnikih v primeru društev oziroma zveze društev – ali se navede le zastopnik, vpisan v AJPES? Ali morajo izjavo predložiti tudi vsi povezani subjekti prijavitelja, izbranega na javnem razpisu? 
Odgovor: Priloga 4 - Podatki o dejanskih lastnikih se ne prilaga vlogi, temveč jo mora pred podpisom pogodbe o sofinanciranju predložiti izbrani prijavitelj. Izjavo podpiše zakoniti zastopnik ali pooblaščenec izbranega prijavitelja.
Društva so v skladu s tretjim odstavkom 48. člena ZPPDFT-2 zavezana k vpisu podatkov o svojem dejanskem lastniku v Register dejanskih lastnikov pri AJPES. 
Ker so društva zavezana k vpisu v Register dejanskih lastnikov, osebnih podatkov v tabeli Priloge 4 ni treba ponovno izpisovati; s podpisom izjave izbrani prijavitelj potrdi, da so podatki v Registru dejanskih lastnikov vpisani in posodobljeni.
Izjava se nanaša izključno na dejanske lastnike izbranega prijavitelja na javnem razpisu.
Podlaga: javni razpis, poglavje 12.1; razpisna dokumentacija, Priloga 4 in opombi 6 ter 7
Kaj šteje za uradno evidenco prejemnikov pomoči v letu 2025? Ali je letno poročilo za poslovno leto 2025 ustrezno dokazilo?
Odgovor: Kot Dokazilo 4 je ustrezen dokument oziroma izpis iz uradne evidence prijavitelja, iz katerega nedvoumno izhaja število oseb, ki jim je prijavitelj v letu 2025 zagotavljal različne oblike pomoči. Dokument mora biti verodostojen, preverljiv in potrjen s strani odgovorne osebe prijavitelja.
Letno poslovno poročilo je lahko ustrezno dokazilo, če se nanaša na leto 2025, iz njega jasno izhaja število posameznih prejemnikov pomoči in je potrjeno s strani odgovorne osebe prijavitelja. Podatek iz dokazila mora biti enak številu, navedenemu v Obrazcu št. 1.
Podlaga: javni razpis, poglavje 7 in poglavje 10.1, Dokazilo 4; razpisna dokumentacija, Obrazec št. 1
Ali se kazalniki učinka nanašajo samo na hrano, dodeljeno v okviru javnega razpisa, ali na vso hrano, ki jo razdeli upravičenec? Kaj pomeni kazalnik EMCO11 in zakaj je v nazivu EMCO01 navedeno tudi blago?
Odgovor: Pri kazalnikih EMCO01, EMCO02, EMCO03, EMCO04 in EMCO09 se v okviru tega javnega razpisa upošteva hrana, ki jo upravičencu dobavi ministrstvo in je financirana iz POMP oziroma ESS+. V navedene kazalnike ne sodi  hrana, ki jo upravičenec prejme ali razdeli iz drugih virov.
Izjema je EMCO11 - delež ESS+ v skupni količini razdeljene hrane. V števec se vključi količina dejansko razdeljene hrane iz ESS+, v imenovalec pa skupna količina vse hrane, ki jo je upravičenec v preteklem letu razdelil iz vseh virov. To vključuje hrano iz ESS+, kupljeno ali drugače pridobljeno hrano ter donirano hrano. Kazalnik se izrazi v odstotkih in se izračuna po formuli: količina razdeljene hrane iz ESS+ / skupna količina vse razdeljene hrane iz vseh virov x 100.
Beseda »blago« je del uradnega naziva skupnega kazalnika EMCO01. Ker je predmet tega javnega razpisa pomoč v hrani in ne razdeljevanje neživilskega blaga, metodologija v razpisni dokumentaciji za ta javni razpis določa poročanje samo o vrednosti razdeljene hrane.
Podlaga: razpisna dokumentacija, poglavje 1 (kazalniki EMCO01-EMCO11); Navodila, poglavje 6.2 in Priloga 4
Kako se beležijo, spremljajo in poročajo kazalniki rezultata, zlasti kazalnik EMCR02 – število otrok, mlajših od 18 let? Kako se evidentira oseba, ki v letu 2027, ko še ni dopolnila 18 let, prvič prejme pomoč v hrani, v letu 2028 pa pomoč prejema še naprej in v tem letu dopolni 18 let? Ali se taka oseba v letu 2028 še vedno upošteva pri kazalniku EMCR02 in ali se podatki poročajo ločeno za posamezno leto izvajanja ali kumulativno za celotno obdobje 2027–2029?
Odgovor: Kazalniki rezultata se spremljajo na posameznih razdelilnih mestih in morajo temeljiti na evidencah o končnih prejemnikih pomoči. Upravičenec podatke z vseh razdelilnih mest združi ter jih vnese v Prilogo 2 – Pregled in poročilo, ki jo priloži k vsakemu zahtevku za izplačilo (ZzI).
V evidenco o končnih prejemnikih je ena oseba lahko zabeležena le enkrat v letu, uvrščena pa je lahko v več kategorij (npr. če je oseba stara več kot 65 let in ženska, se zabeleži v obe kategoriji). V kolikor posameznik prevzame paket s hrano za družino z npr. 4 družinskimi člani, je v Prilogo 2 kot končne prejemnike pomoči treba zabeležiti vse 4 družinske člane in jih v evidenco ustrezno uvrstiti po spolu in starosti. 
Podatki se ob vsakem ZzI poročajo kumulativno, in sicer za obdobje od 1. 1. 2027 do presečnega datuma posameznega ZzI, ter tudi v letnem poročilu. To pomeni, da se posamezna oseba v letu poročanja upošteva samo enkrat, ne glede na število prejemov pomoči v letu poročanja. V kolikor je v naslednjem letu upravičena do pomoči, se jo zopet vključi v evidenco in všteje v doseženo vrednost kazalnika.
Pri kazalniku EMCR02 – število otrok, mlajših od 18 let – je odločilna starost osebe ob njenem prvem prejemu pomoči. Primer: če je bila oseba ob prvem prejemu pomoči v letu 2027 stara 17 let ali manj, se vključi v kazalnik EMCR02. Če v letu 2028 dopolni 18 let in še naprej prejema pomoč, ostane v kumulativni vrednosti kazalnika EMCR02, saj se njena uvrstitev določi glede na starost ob prvem prejemu pomoči. V letu 2028 se ne evidentira ponovno kot nova oseba in se zaradi dopolnitve 18 let tudi ne izloči iz že dosežene kumulativne vrednosti kazalnika EMCR02.
Podlaga: razpisna dokumentacija, poglavje 1, kazalniki EMCR01 in EMCR02; Navodila, poglavji 6.2 in 6.3 ter Prilogi 2 in 4
Ali se k zahtevku za izplačilo (ZzI) prilagajo evidence blaga na razdelilnih mestih in katere priloge je potrebno priložiti k ZzI?
Odgovor: Posamezne evidence o prejetih in razdeljenih izdelkih, ki se vodijo na razdelilnih mestih, se k ZzI ne prilagajo. Upravičenec jih mora voditi in hraniti, podatki v poročilih pa morajo temeljiti na teh evidencah. Njihova skladnost je lahko predmet preverjanja in nadzora, zato jih mora upravičenec na zahtevo predložiti ministrstvu oziroma omogočiti vpogled.
ZzI se pripravi na obrazcu iz Priloge 6 Navodil in izstavi kot e-račun. Obvezne priloge k ZzI so:
· Priloga 2 – Pregled in poročilo;
· Priloga 3 – Poročilo o izvedenih spremljevalnih ukrepih;
· Priloga 8 – Zbir internih dobavnic, ki se nanaša na izvedene prenose prehrambnih izdelkov med posameznimi skladišči, ne pa tudi na prenose med razdelilnimi mesti.
K Prilogi 3 je treba glede na vrsto izvedenega spremljevalnega ukrepa priložiti tudi dokazila, določena v Navodilih, na primer liste prisotnosti, vabila, programe aktivnosti in predstavitve.
Podlaga: Navodila, poglavja 6.1, 6.2 in 7 ter Priloge 2, 3, 6 in 8
Ali je že določen izbor hrane, ki bo predmet razdeljevanja v letih 2027-2029?
Odgovor: Ministrstvo je okvirni nabor prehrambnih izdelkov določilo v sodelovanju s trenutnimi upravičenci, izbranimi na javnem razpisu za obdobje 2024–2026.
Nakup hrane se bo v obdobju 2027–2029 izvajal z letnimi javnimi naročili. 
Javno naročilo za nakup hrane v letu 2027 je objavljeno in dostopno na Portalu javnih naročil (https://ejn.gov.si/ponudba/pages/aktualno/aktualno_jnc_podrobno.xhtml?zadevaId=78803), št. JN007113/2026-EUe16/01. 

